Pad gesluit ná vragmotor omvalDie vragmotor wat op 12 Junie 2016 op die N12 buite Warrenton in die Noord-Kaap omgeslaan het (Foto: Netcare 911) ŉ Gedeelte van die N12, ongeveer 20 km buite Warrenton in die Noord-Kaap, is Sondag gesluit ná ŉ vragmotor omgeval en sy vrag verloor het. “Die ongeluk het omstreeks 14:00 gebeur,” het Athlenda Mathe, woordvoerder van Netcare 911, gesê. “Die vragmotorbestuurder het matige beserings opgedoen. Hy is op die toneel gestabiliseer voor hy na ŉ hospitaal geneem is vir verdere behandeling.” Verkeersowerhede moes die verkeer herlei, omdat die vragmotor die pad versper het. Die oorsaak van die ongeluk is nog nie bekend nie. Owerhede stel ondersoek in .